KIRJALLINEN KYSYMYS E-0022/03 esittäjä(t): Laura González Álvarez (GUE/NGL) komissiolle. Agua Blanca -kaivoshankkeen ympäristövaikutukset Monesterion kunnan alueella (Badajoz — Espanja).



Virallinen lehti nro 222 E , 18/09/2003 s. 0135 - 0136



KIRJALLINEN KYSYMYS E-0022/03 esittäjä(t): Laura González Álvarez (GUE/NGL) komissiolle (20. tammikuuta 2003) Aihe: Agua Blanca -kaivoshankkeen ympäristövaikutukset Monesterion kunnan alueella (Badajoz Espanja) Badajozin maakuntaan kuuluvan Monesterion kunnan alueella sijaitsee luonnonsuojelualueeksi ja ympäristöllisesti tärkeäksi alueeksi tunnustettu alue, jolla on käynnissä Agua Blancaksi nimetty nikkeliavolouhoshanke. Samalle alueelle on myös suunnitteilla rakentaa kolme erittäin saastuttaville tuotteille tarkoitettua jäteallasta, joiden kokonaispinta ylittäisi 100 hehtaaria. Rakennustyöt edellyttäisivät yli 350 metsähehtaarin tuhoamisen, tuottaisivat jätekasoja ja aiheuttaisivat yli 40 miljoonaa kuutiometriä maansiirtoja. Alueella tehty ympäristövaikutusten arviointi ei anna oikeaa kuvaa sijoituspaikan tilasta, koska siinä jätetään mainitsematta eräitä alueen tärkeimpiä eläinlajeja, kuten mustahaikara, espanjanilves, villikissa, mungo, useita eri lepakkolajeja ja kätilösammakko, sekä sellaisia kasveja kuin paatsama, eri orkideat jne. Sen sijaan arvioinnissa on mainittu alueella tuntemattomia lajeja, esim. kärppä. Kyseinen kaivoshanke vastaa sekä yhteiskunnallisesti että ympäristöllisesti kestämättömän kehityksen mallia, jonka seurauksena on ympäristön kokonaisvaltainen tuhoutuminen, kuten Aznalcollarin tapaus muiden muassa osoittaa. Hankkeen yksi suurimmista ongelmista on, että jos saasteita pääsee luontoon, ne päätyvät kaikki Ribera de Cala -jokeen, joka on luokiteltu eurooppalaista alkuperää olevalle kalakannalle merkittäväksi vesistöksi (luontotyyppidirektiivin alainen suojelukohde). Kun otetaan huomioon, että kyseessä on EU:n ympäristölainsäädäntöä mahdollisesti rikkova hanke, mihin toimiin komissio aikoo perustamissopimusten valvojan asemassaan ryhtyä taatakseen, että yhteisöoikeutta ja erityisesti neuvoston direktiiviä 85/337/ETY(1) tiettyjen julkisten ja yksityisten hankkeiden ympäristövaikutusten arvioinnista ja neuvoston direktiiviä 92/43/ETY(2) luontotyyppien sekä luonnonvaraisen eläimistön ja kasviston suojelusta noudatetaan? (1) EYVL L 175, 5.7.1985, s. 40. (2) EYVL L 206, 22.7.1992, s. 7. Margot Wallströmin komission puolesta antama vastaus (25. helmikuuta 2003) Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetussa neuvoston direktiivissä 85/337/ETY(1) ja erityisesti sen 2 artiklassa todetaan, että ennen luvan myöntämistä on arvioitava niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Direktiivin 3 artiklan mukaan ympäristövaikutusten arvioinnin tarkoituksena on tunnistaa, kuvata ja arvioida tarkoituksenmukaisella tavalla hankkeen suorat ja välilliset vaikutukset useisiin tekijöihin, kuten eläimiin ja kasveihin. Komissio aikoo ottaa piakkoin yhteyttä Espanjan viranomaisiin pyytääkseen tietoja parlamentin jäsenen mainitseman ympäristövaikutusten arvioinnin tuloksista sekä direktiivin 85/337/ETY ja luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) noudattamisesta kyseisessä tapauksessa. Perustamissopimusten valvojana komissio ryhtyy tarvittaviin toimiin varmistaakseen, että yhteisön oikeutta noudatetaan tässä tapauksessa. (1) EYVL L 175, 5.7.1985. (2) EYVL L 206, 22.7.1992.